依韻吳沖卿祕閣觀逸少墨蹟
作者：梅堯臣
朝代：宋

paragraphs: 奇哉王右軍，下筆若神聖。
長戈與伏弩，無不從號令。
賢豪雖林立，帖斂孰敢競。
師徒氣揚揚，龍虎旗正正。
勝聲塞宇宙，自昔無此盛。
赫赫猶至今，瑣瑣曷云並。
崇崇中秘書，濟濟士游泳。
墨寶收盈厨，來觀遇已橫。
始知前人蹟，鎸多自失勁。
紙素儻未壞，萬古傳莫竟。
一從歸人間，夢寐不能更。
但媿將短才，輒爾接高詠。
何羞趙壹窮，自有鍾嶸評。
嘗聞曹將軍，尚諳賦競病。
我生羣俊末，貧賤亦足慶。
文成終媿君，鉛刀值枯梗。